


RELACION
PROJEKT-LIGJI
”PËR BYROTË E KREDITIT”

1. QËLLIMI I PROJEKT-AKTIT DHE OBJEKTIVAT QË SYNOHEN TË ARRIHEN

Projektligji “Për Byrotë e Kreditit” ka për objekt krijimin, licencimin dhe funksionimin e byrove të kreditit në Republikën e Shqipërisë, si dhe përcaktimin e rregullave për përpunimin e të dhënave në veprimtarinë e raportimit kreditor. Qëllimi i tij është të sigurojë disponueshmërinë e informacionit të besueshëm kreditor, të garantojë një vlerësim të saktë dhe të rregullt të besueshmërisë kreditore të personave fizikë dhe juridikë, si dhe të kontribuojë në nxitjen e kredidhënies dhe kredimarrjes së ndershme e të përgjegjshme.
Projektligji synon gjithashtu të nxisë zhvillimin e një tregu të shëndoshë, të qëndrueshëm dhe gjithëpërfshirës për marrëveshjet e kredisë, duke krijuar kushtet e nevojshme për rritjen e aksesit në kredi dhe në shërbime financiare për individët dhe bizneset, si dhe duke nxitur përmbushjen e përgjegjshme të detyrimeve që rrjedhin nga marrëveshjet e kredisë nga të gjitha palët në këto marrëdhënie. Në mungesë të një sistemi të standardizuar, institucionet financiare përballen me vështirësi në vlerësimin e besueshmërisë së klientëve, çka shpesh çon në rritje të kostove të kredisë dhe përjashtim të individëve dhe bizneseve nga tregu financiar.
Një aspekt thelbësor i këtij projektligji është kontributi i tij në rritjen e sigurisë dhe integritetit të sistemit financiar. Në këtë kuadër, projektligji synon parandalimin e mashtrimit kreditor dhe të praktikave mashtruese në procesin e dhënies dhe të përdorimit të kredisë, në blerjet me pagesë të shtyrë ose me këste, si dhe në marrëdhënie të tjera financiare ose tregtare që përfshijnë dhënien e financimit apo lindjen e detyrimeve për pagesë me afat, të cilat janë objekt i raportimit kreditor sipas këtij ligji.
Njëkohësisht, projektligji rrit transparencën dhe besueshmërinë e informacionit kreditor, duke mbështetur një vlerësim më të saktë të aftësisë paguese të klientëve dhe një vendimmarrje më të informuar nga subjektet raportuese dhe përdoruesit e autorizuar të informacionit kreditor. Gjithashtu, ai garanton mbrojtjen e të drejtave dhe interesave të subjekteve të të dhënave, duke siguruar trajtimin e ligjshëm, të drejtë, të saktë dhe transparent të informacionit kreditor që u përket atyre.
Nëpërmjet këtyre objektivave, projektligji synon të forcojë besimin ndërmjet palëve në aktivitetet kredituese, të reduktojë asimetrinë e informacionit kreditor në treg dhe të mbështesë stabilitetin e tregut të kredisë. Byrotë e kreditit do të kontribuojnë në përmirësimin e cilësisë së vlerësimit të rrezikut kreditor, duke bërë të mundur që vendimmarrja mbi huadhënien të bazohet në të dhëna më të sakta dhe më gjithëpërfshirëse. Nëpërmjet një sistemi të qartë raportimi, projektligji do të ndihmojë gjithashtu në rritjen e përgjegjësisë financiare të individëve dhe bizneseve, duke i inkurajuar ata të zhvillojnë një histori të besueshme krediti dhe të respektojnë detyrimet e tyre financiare.
Vlen të theksohet se përpunimi i informacionit kreditor, në masën që përfshin përpunimin e të dhënave personale, kryhet në përputhje me parimet dhe kërkesat e përcaktuara në këtë projektligj, si dhe me legjislacionin në fuqi për mbrojtjen e të dhënave personale. Në këtë mënyrë, sigurohet një balancë e drejtë ndërmjet funksionimit efektiv të sistemit të raportimit kreditor dhe mbrojtjes së të drejtave dhe lirive themelore të subjekteve të të dhënave.
Aktualisht, në Republikën e Shqipërisë nuk ekziston një kuadër i posaçëm ligjor që rregullon krijimin, licencimin dhe funksionimin e byrove të kreditit si subjekte private. Banka e Shqipërisë administron Regjistrin e Kredive, në të cilin bankat dhe subjektet e tjera financiare raportojnë informacion kreditor në zbatim të detyrimeve të përcaktuara nga legjislacioni dhe aktet nënligjore në fuqi, për qëllime që lidhen me ushtrimin e funksioneve të saj mbikëqyrëse dhe rregullatore ndaj subjekteve të licencuara dhe të mbikëqyrura prej saj.
Në përputhje me standardet dhe praktikat ndërkombëtare, regjistrat publikë të kredive, të administruar nga bankat qendrore, kanë si funksion kryesor mbështetjen e stabilitetit financiar, monitorimin e ekspozimeve kreditore dhe vlerësimin e riskut sistemik në sektorin financiar. Aksesi i subjekteve raportuese në këta regjistra përbën një funksion dytësor, i cili u shërben atyre si një mekanizëm ndihmës për vlerësimin e riskut kreditor dhe mbështetjen e vendimmarrjes në procesin e kreditimit.
Megjithatë, regjistrat publikë të kredive nuk janë konceptuar për të ofruar shërbime tregtare të raportimit kreditor, përpunim të avancuar të informacionit kreditor, analiza të sjelljes paguese apo zhvillimin e modeleve të vlerësimit kreditor (credit scoring). Këto funksione ushtrohen nga byrotë private të kreditit, të cilat, në shumë juridiksione, operojnë paralelisht me regjistrat publikë të kredive dhe luajnë një rol plotësues në treg. Nëpërmjet grumbullimit, përpunimit dhe analizimit të informacionit kreditor nga burime të ndryshme, ato ofrojnë produkte dhe shërbime të specializuara që mbështesin institucionet financiare dhe përdoruesit e tjerë të autorizuar në vlerësimin e aftësisë paguese, administrimin e riskut kreditor dhe procesin e vendimmarrjes për dhënien e financimit.
Në këtë kontekst, paraqitet e nevojshme miratimi i një kuadri ligjor gjithëpërfshirës për krijimin dhe funksionimin e byrove private të kreditit, i harmonizuar me praktikat dhe modelet më të mira të zhvilluara në vendet e Bashkimit Evropian, me qëllim krijimin e një sistemi modern, të besueshëm dhe efikas të raportimit dhe vlerësimit kreditor.
Një studim i kryer me mbështetjen e BERZH në 2016 evidentoi një kërkesë të lartë për përmirësimin e cilësisë dhe sasisë së informacionit kreditor të disponueshëm, përfshirë zgjerimin e mbulimit me të dhëna nga sektorët jo-financarë, nevojën për zhvillimin e renditjeve kreditore (credit rating, credit scoring), dhe informacione kreditore më të detajuara, si negative ashtu edhe pozitive.
Raporti i Bankës Botërore i 2018 “Financimi për rritje të Ndërmarrjeve Mikro, të Vogla dhe të Mesme (NMVM)-”[footnoteRef:1] nënvizoi nevojën e prezencës së byrove të kreditit, dhe theksoi se një ligj specifik do të mundësonte një kuadër gjithëpërfshirës, transparent dhe me siguri ligjore për rregullimin e llojit të dhënave që mund të raportohen, mblidhen dhe analizohen, si dhe detyrimet e institucioneve financiare dhe të drejtat e konsumatorëve. Një grup pune i mbështetur nga Banka Botërore, dhe me pjesëmarrjen e Shoqatës së Bankave, Bankën e Shqipërisë, Ministrinë e Financave dhe Ministrinë e Bujqësisë, përfshiu miratimin e një ligji të ri për Byrotë e Kredisë si një nga masat qe do ndihmonin për rritjen e aksesit në financë në vendin tonë.  [1:  Albania, MSMEs Finance for Growth Assessment, 2018, World Bank] 

1. VLERËSIMI I PROJEKT-AKTIT NE RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Projektligji nuk është i parashikuar në programin e përgjithshëm analitik të projekt akteve që do të paraqiten për shqyrtim në Këshillin e Ministrave gjatë vitit 2026.

1. ARGUMENTIM I PROJEKT-AKTIT LIDHUR ME PËRPARËSITË, PROBLEMATIKAT, EFEKTET E PRITSHME

Aktualisht, në Republikën e Shqipërisë nuk ekziston një kuadër i posaçëm ligjor që rregullon krijimin, licencimin, organizimin dhe funksionimin e byrove private të kreditit. Mungesa e një kuadri të tillë ka krijuar pasiguri juridike për zhvillimin e kësaj veprimtarie dhe ka penguar krijimin e një tregu të organizuar të raportimit kreditor, duke kufizuar grumbullimin, përpunimin dhe shkëmbimin e informacionit kreditor në përputhje me standardet ndërkombëtare dhe praktikat më të mira.
Pavarësisht ekzistencës së Regjistrit të Kredive të administruar nga Banka e Shqipërisë, sistemi aktual nuk është konceptuar për të përmbushur funksionet e një byroje private krediti. Si rrjedhojë, institucionet financiare dhe subjektet e tjera kredidhënëse nuk disponojnë një mekanizëm të specializuar për shkëmbimin e informacionit kreditor dhe ofrimin e produkteve të avancuara të vlerësimit të aftësisë paguese të klientëve. Kjo situatë kontribuon në asimetrinë e informacionit ndërmjet kredidhënësve dhe kredimarrësve, rrit kostot e vlerësimit të riskut kreditor dhe mund të kufizojë aksesin në financim, veçanërisht për individët dhe ndërmarrjet mikro, të vogla dhe të mesme (NMVM) që kanë një histori të mirë paguese, por nuk arrijnë ta demonstrojnë atë në mënyrë të plotë përmes mekanizmave ekzistues.
Përvoja ndërkombëtare tregon se funksionimi i byrove private të kreditit, mbi bazën e një kuadri të qartë ligjor dhe rregullator, kontribuon në reduktimin e asimetrisë së informacionit, përmirësimin e administrimit të riskut kreditor, rritjen e efikasitetit të procesit të kreditimit dhe zgjerimin e aksesit në financim. Në shumë juridiksione, kjo është shoqëruar edhe me uljen e kostos së financimit, nxitjen e konkurrencës në tregun financiar dhe përmirësimin e cilësisë së portofolit të kredive. Për këtë arsye, Grupi i Bankës Botërore, Banka Evropiane për Rindërtim dhe Zhvillim (BERZH) dhe institucione të tjera financiare ndërkombëtare kanë rekomanduar krijimin e një kuadri ligjor për funksionimin e byrove të kreditit, si një element të rëndësishëm për zhvillimin e tregut financiar, rritjen e aksesit në financim dhe forcimin e infrastrukturës financiare të vendit.
Projektligji “Për Byrotë e Kreditit” krijon një infrastrukturë të qartë dhe të standardizuar për mbledhjen, përpunimin, ruajtjen dhe shpërndarjen e informacionit kreditor, duke përcaktuar burimet e ligjshme të të dhënave, rregullat për përgatitjen e raporteve kreditore, të drejtat e subjekteve të të dhënave, detyrimet e byrove dhe të ofruesve të të dhënave, si dhe rregullat për licencimin dhe mbikëqyrjen e kësaj veprimtarie. Kjo ndërhyrje synon të reduktojë pasigurinë juridike, të rrisë transparencën në tregun e kreditimit dhe të mbështesë një vlerësim më të saktë të besueshmërisë kreditore.
Efektet kryesore të projektligjit pritet të jenë: 
· Rritje e Transparencës Financiare: Byrotë e kreditit do të sigurojnë një sistem të besueshëm të raportimit kreditor, duke ndihmuar institucionet financiare dhe subjektet e tjera të ligjit në vlerësimin më të saktë të rrezikut kreditor.

· Lehtësim i Aksesit në Kreditim: Individët dhe bizneset me histori të mirë financiare do të kenë mundësi më të mëdha për të negociuar norma interesi më të favorshme dhe për të marrë kredi në afate më të shkurtëra.

· Ndikim Pozitiv për NMVM-të: Bizneset mikro, të vogla dhe të mesme do të kenë më shumë mundësi për të ndërtuar një histori të mirë krediti dhe për të siguruar financime pa pasur nevojë për të ofruar në çdo rast garanci reale ose personale për ripagimin e kredisë.

· Përmirësim i Kulturës së Pagesave: Regjistrimi dhe administrimi i historikut të sjelljes paguese të subjekteve kredimarrëse do të nxisë respektimin e afateve të shlyerjes së detyrimeve financiare, duke reduktuar rastet e mospagimit dhe duke kontribuar në krijimin e një tregu më transparent, të disiplinuar dhe me nivel më të lartë përgjegjshmërie financiare.

Shkurtimi i Kohës dhe Eficienca e Procedurave të Kreditimit: Ndërsa vlerësimi i aftësisë kredimarrëse nga kredidhënësit shpesh kërkon disa ditë pune dhe angazhim të konsiderueshëm të burimeve njerëzore për analizimin dhe verifikimin e informacionit financiar, byrotë e kreditit mundësojnë përpunimin dhe gjenerimin e raportit kreditor të subjektit të të dhënave brenda një kohe shumë të shkurtër, duke përshpejtuar procesin e vendimmarrjes dhe miratimit të kredive.
Me miratimin e këtij ligji, Shqipëria do të afrohet me standardet më të mira ndërkombëtare në menaxhimin e informacionit kreditor, duke përfituar nga përvoja e vendeve të zhvilluara për një sistem financiar më efikas dhe të qëndrueshëm.
1. VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Projektligji “Për Byrotë e Kreditit” është në përputhje me Kushtetutën e Republikës së Shqipërisë. Ai është hartuar në harmoni me legjislacionin në fuqi për mbrojtjen e të dhënave personale, si dhe me kuadrin ligjor për licencat, autorizimet dhe lejet, në masën që rregullon krijimin, licencimin, funksionimin dhe mbikëqyrjen e veprimtarisë së byrove të kreditit.

1. VLERËSIMI I SHKALLËS SË PËRAFRIMIT ME ACQUIS COMMUNATUAIRE (PËR PROJEKT-AKTET NORMATIVE)

Ky projektligj nuk synon përafrim me acquis communautaire.

1. PËRMBLEDHJE SHPJEGUESE E PËRMBAJTJES SË PROJEKT-AKTIT

Neni 1 përcakton objektin e ligjit, duke rregulluar krijimin, licencimin dhe funksionimin e byrove të kreditit në Republikën e Shqipërisë, si dhe kriteret për përpunimin e të dhënave në veprimtarinë e raportimit kreditor.
Neni 2 përcakton qëllimin e ligjit: sigurimin e informacionit kreditor të besueshëm, garantimin e një vlerësimi të saktë e të rregullt të besueshmërisë kreditore dhe nxitjen e kredidhënies dhe kredimarrjes së ndershme e të përgjegjshme.
Neni 3 përcakton fushën e zbatimit të ligjit, duke sqaruar se ai zbatohet për mbledhjen, regjistrimin, shpërndarjen, përdorimin dhe çdo formë tjetër përpunimi të informacionit kreditor nga byrotë e kreditit në kuadër të veprimtarisë së tyre tregtare, ndërsa nuk zbatohet kur shpërndarja e informacionit kryhet në zbatim të një detyrimi që buron nga ligji ose akti nënligjor.
Neni 4 përmban përkufizimet kryesore të përdorura në ligj, si besueshmëria kreditore, të dhënat e mbyllura dhe të hapura, marrëveshja e kredisë, byroja e kreditit, historiku kreditor, renditja kreditore, raporti kreditor, informacioni kreditor, ofruesi i të dhënave, subjekti i të dhënave, përdoruesi i të dhënave, si dhe referencat ndaj kuadrit për mbrojtjen e të dhënave personale dhe ligjit për licencat, autorizimet dhe lejet.
Neni 5 parashikon parimet që udhëheqin veprimtarinë e raportimit kreditor, për aq sa ajo lidhet me përpunimin e të dhënave personale, duke iu referuar parimeve të ligjshmërisë, drejtësisë dhe transparencës, minimizimit të të dhënave, kufizimit sipas qëllimit, saktësisë, kufizimit të ruajtjes, integritetit, konfidencialitetit dhe përgjegjshmërisë.
Mbledhja e informacionit kreditor
Neni 6 përcakton burimet e informacionit kreditor që mund të përdoren nga byrotë e kreditit, duke përfshirë informacionin e transmetuar nga ofruesit e të dhënave, informacionin e marrë nga të dhënat e mbyllura apo të hapura, si dhe informacionin e transmetuar drejtpërdrejt nga subjekti i të dhënave. Neni kërkon gjithashtu që transmetimi nga ofruesit të bazohet në një marrëveshje me shkrim që rregullon llojin e të dhënave, kushtet e transmetimit, mënyrën e transferimit, kufizimet e përdorimit dhe masat tekniko-organizative për sigurinë e të dhënave.
Neni 7 liston kategoritë e ofruesve të të dhënave, si bankat, institucionet e pagesave, institucionet e parasë elektronike, ofruesit e tjerë të shërbimeve të pagesave, institucionet financiare jo-banka, shoqëritë e kursim-kreditit dhe unionet e tyre, shoqëritë e sigurimit, Banka e Shqipërisë, organet tatimore, njësitë e qeverisjes vendore dhe persona të tjerë juridikë që furnizojnë mallra ose shërbime nga të cilat lindin detyrime për persona fizikë dhe juridikë. Neni parashikon gjithashtu që, për qëllime të krijimit të bazës fillestare të të dhënave të Byrosë së Kreditit, Banka e Shqipërisë, me kërkesë të Byrosë së Kreditit dhe në bazë të marrëveshjes së lidhur ndërmjet tyre, i vë në dispozicion Byrosë së Kreditit informacionin kreditor të administruar në Regjistrin e Kredive deri në datën e licencimit të Byrosë së Kreditit, në masën dhe sipas kushteve, kritereve dhe procedurave të përcaktuara në ligj dhe legjislacionin për mbrojtjen e të dhënave personale.
Neni 8 rregullon mënyrën e transmetimit të informacionit kreditor pranë byrosë së kreditit, duke parashikuar që ai të dorëzohet ose në formë të shkruar, ose në rrugë elektronike në mënyrë të sigurt.
Neni 9 përcakton përmbajtjen e mundshme të historikut kreditor për personat fizikë. Bazuar në parimin e minimizimit të të dhënave, historiku kreditor mund të përfshijë, pa u kufizuar vetëm në to, kategoritë e të dhënave të përcaktuara në këtë nen dhe çdo kategori tjetër të dhënash vetëm në masën që lejohet dhe është e nevojshme sipas parashikimeve të ligjit, duke përfshirë ndër të tjera të dhënat identifikuese, të dhënat mbi kërkesat dhe marrëveshjet e kredisë, detyrimet e prapambetura, përfundimin e marrëveshjeve, kundërshtimet, renditjen kreditore, vendime gjyqësore dhe informacione të tjera të nevojshme për vlerësimin e aftësisë kredimarrëse.
Neni 10 përcakton përmbajtjen e mundshme të historikut kreditor për personat juridikë. Historiku kreditor mund të përfshijë, pa u kufizuar vetëm në to, kategoritë e të dhënave të përcaktuara në këtë nen dhe, për sa këto të dhëna lidhen me përpunimin e të dhënave personale, çdo kategori tjetër të dhënash vetëm në masën që lejohet dhe është e nevojshme sipas parashikimeve të ligjit, duke përfshirë të dhëna identifikuese të subjektit, elementët e marrëveshjeve të kredisë, gjendjen e pagesave, kundërshtimet, renditjen kreditore, procedurat e falimentimit, performancën financiare, vendimet gjyqësore dhe informacione të tjera të ligjshme të lidhura me aftësinë për përmbushjen e detyrimeve.
Neni 11 sanksionon trajtimin e barabartë dhe jo-diskriminues të subjekteve të të dhënave, duke kërkuar që mbledhja, ruajtja, përpunimi, vlerësimi dhe shpërndarja e informacionit kreditor të kryhen mbi baza objektive, proporcionale dhe në përputhje me legjislacionin për mbrojtjen e të dhënave personale.
Neni 12 rregullon mënyrën e përgatitjes së raportit kreditor, duke parashikuar që byrotë e kreditit përpunojnë të dhënat e mbledhura dhe japin informacion në formën e raporteve kreditore, të cilat përmbajnë të gjithë ose një pjesë të informacionit të historikut kreditor sipas kërkesës. 
Neni 13 përcakton kushtet në të cilat përdoruesi i të dhënave ka të drejtë të kërkojë dhe të marrë informacion kreditor nga byroja e kreditit, duke përfshirë rastet kur ekziston një marrëveshje kredie, kur palët janë në negociata për lidhjen e saj, ose kur subjekti i të dhënave ka rënë dakord që besueshmëria e tij kreditore të merret në konsideratë. Për të transmetuar informacion kreditor si dhe për të marrë një raport kreditor, përdoruesit e të dhënave duhet të lidhin marrëveshje me byronë e kreditit.
Neni 14 parashikon rastet e refuzimit të paraqitjes së raportit kreditor kur nuk plotësohen parakushtet ligjore ose kur ka rrethana të arsyeshme për të dyshuar se informacioni do të përdoret nga persona të paautorizuar ose për qëllime të ndryshme nga ato të parashikuara në ligj.
Neni 15 rregullon renditjen kreditore (credit scoring), duke parashikuar se ajo mund të përfshihet në raportin kreditor me kërkesë të përdoruesit të të dhënave. Gjithashtu sanksionohet detyrimi që modelet statistikore, matematikore ose algoritmike të përdorura për renditjen kreditore të bazohen në kritere objektive, proporcionale, të verifikueshme dhe jo diskriminuese, si dhe respektimi i standardeve teknike në përputhje me praktikat e ndjekura në vendet e Bashkimit Evropian. Gjithashtu, neni parashikon kërkesa për transparencë mbi metodologjitë dhe faktorët kryesorë të renditjes kreditore.
Neni 16 përcakton mënyrën e marrjes së raportit kreditor, duke parashikuar që ai mund të dorëzohet në formë të shkruar ose në rrugë elektronike në mënyrë të sigurt, brenda afatit të përcaktuar në marrëveshjen ndërmjet byrosë së kreditit dhe përdoruesit të të dhënave.
Neni 17 përcakton përgjegjësitë e ofruesve të të dhënave, të cilët janë përgjegjës për paraqitjen e informacionit të plotë dhe të saktë, për mosdorëzimin e të dhënave që dihen ose dyshohen si të pasakta, si dhe për kryerjen e korrigjimeve dhe përditësimeve të nevojshme. Neni rregullon gjithashtu procedurën që ndiqet kur subjekti i të dhënave kundërshton saktësinë ose plotësinë e informacionit.
Neni 18 përcakton përgjegjësitë e byrove të kreditit, duke i bërë ato përgjegjëse për përputhshmërinë e informacionit të përfshirë në bazën e tyre të të dhënave me informacionin e dhënë nga ofruesit e të dhënave. Neni parashikon gjithashtu kufijtë e përgjegjësisë së byrosë për vërtetësinë e informacionit të marrë nga ofruesit ose nga të dhënat e hapura dhe të mbyllura, si dhe për pasojat e vendimeve të përdoruesve të të dhënave.
Neni 19 kërkon që byrotë e kreditit të mbajnë një regjistër elektronik të të gjitha kërkesave për marrjen e raporteve kreditore të depozituara nga përdoruesit e të dhënave, i cili ruhet për një periudhë pesëvjeçare.
Neni 20 rregullon përpunimin e të dhënave nga palët e treta dhe kufizimin e transmetimit të informacionit kreditor, duke lejuar angazhimin e palëve të treta nga byroja e kreditit për shërbime teknike, operative ose mbështetëse, pa cenuar përgjegjësinë e vetë byrosë për ligjshmërinë dhe sigurinë e përpunimit. Neni ndalon gjithashtu transmetimin ose zbulimin e informacionit kreditor palëve të treta, përveç rasteve të lejuara shprehimisht nga ligji.
Neni 21 përcakton afatet e ruajtjes së të dhënave, duke parashikuar ruajtjen e të dhënave pozitive deri në tre vjet nga data e përfundimit të marrëdhënies së kredisë ose kontratës përkatëse dhe ruajtjen e të dhënave negative deri në pesë vjet nga data e përmbushjes ose shuarjes së detyrimit. Neni parashikon edhe rastet kur afatet e ruajtjes mund të shkurtohen dhe të dhënat të fshihen përpara përfundimit të tyre. Gjithashtu, me fshirjen e të dhënave, Byroja e kreditit njofton ofruesin përkatës të të dhënave dhe, kur është rasti, vetë subjektin e të dhënave, brenda 30 (tridhjetë) ditëve nga veprimi i fshirjes.
Neni 22 rregullon transferimin e informacionit pas përfundimit të aktivitetit të një byroje krediti, duke parashikuar që informacioni i ruajtur të fshihet në mënyrë të përhershme ose të transferohet në një byro tjetër krediti në përputhje me legjislacionin për mbrojtjen e të dhënave personale.
Neni 23 sanksionon kufizimin e qëllimit, duke kërkuar që të gjitha subjektet që kanë akses në informacionin dhe raportet kreditore t’i përdorin ato ekskluzivisht për qëllimet për të cilat janë marrë dhe në përputhje me kushtet e përcaktuara në ligj.
Neni 24 përforcon mbrojtjen e të dhënave, duke kërkuar që byrotë e kreditit dhe përdoruesit e të dhënave të ndërmarrin masa administrative, teknike dhe organizative për të garantuar disponueshmërinë, integritetin dhe konfidencialitetin e të dhënave, në përputhje me legjislacionin për mbrojtjen e të dhënave personale.
Neni 25 garanton ruajtjen e sekretit profesional dhe konfidencialitetit, duke përcaktuar se informacioni kreditor që lidhet me subjektet e të dhënave është informacion konfidencial. Byroja e kreditit, ofruesit e të dhënave, përdoruesit e të dhënave, si dhe çdo person që ka akses në këtë informacion në ushtrim të funksioneve të tij, janë të detyruar të ruajnë konfidencialitetin e tij dhe nuk mund ta përdorin ose zbulojnë atë, përveç rasteve të parashikuara shprehimisht nga ligji ose legjislacioni në fuqi. Gjithashtu, çdo person që gjatë ushtrimit të detyrave ose funksioneve të lidhura me veprimtarinë e raportimit të kreditit, merr dijeni për informacione ose fakte që lidhen me subjektet e të dhënave, është i detyruar të ruajë sekretin profesional dhe nuk mund t’ia zbulojë ato asnjë pale të tretë, përveç rasteve të autorizuara shprehimisht nga legjislacioni në fuqi.
Neni 26 rregullon detyrimin për informim mbi përpunimin e informacionit kreditor, duke kërkuar që ofruesi i të dhënave të informojë subjektin e të dhënave në mënyrë të qartë, të kuptueshme dhe transparente për përpunimin e të dhënave të tij personale për qëllime të raportimit kreditor dhe vlerësimit të aftësisë paguese.
Neni 27 përcakton të drejtën e subjektit të të dhënave për t’u njohur me informacionin kreditor që përmban historiku i tij, duke i dhënë të drejtën të marrë raportin kreditor, burimet e informacionit, identitetin e ofruesve të të dhënave dhe identitetin e përdoruesve që kanë marrë një raport mbi të. Neni parashikon afatin pesëditor për dhënien e informacionit dhe rregullon rastet kur ai ofrohet pa pagesë.
Neni 28 rregullon të drejtën për të kundërshtuar saktësinë ose plotësinë e informacionit kreditor, procedurën e ankesës me shkrim pranë byrosë së kreditit, shënimin e menjëhershëm të informacionit të kundërshtuar në dosjen përkatëse dhe verifikimin e mëtejshëm nga ofruesit e të dhënave. Neni përcakton afatet dhe pasojat e korrigjimit, fshirjes ose rivendosjes së informacionit.
Neni 29 parashikon të drejtën për kufizimin e përpunimit të të dhënave personale, sipas legjislacionit për mbrojtjen e të dhënave personale, dhe rregullon kushtet në të cilat byroja e kreditit ose përdoruesi i të dhënave duhet të pushojë përpunimin, përveç rasteve kur ekzistojnë arsye të ligjshme bindëse ose kur përpunimi është i nevojshëm për pretendime ligjore.
Neni 30 përcakton subjektet që mund të themelojnë një byro krediti, formën juridike të shoqërisë, kufizimet mbi pjesëmarrjen dhe kontrollin nga bankat dhe institucionet financiare jo-banka, si dhe kërkesën që byrotë e kreditit të regjistrohen në Qendrën Kombëtare të Biznesit si shoqëri aksionare dhe të pajisen me licencë për të ushtruar veprimtarinë e tyre.
Neni 31 rregullon procedurën e licencimit të byrove të kreditit pranë Qendrës Kombëtare të Biznesit, duke përcaktuar dokumentacionin që duhet të shoqërojë kërkesën për licencim, kriteret që duhet të plotësojnë subjektet aplikante dhe mënyrën e shqyrtimit të kërkesës. Neni parashikon se licenca jepet për afat të pacaktuar.
Neni 32 vendos kufizime për transferimin e aksioneve dhe ndryshimin e kontrollit, duke ndaluar transferimin e paketës kontrolluese të aksioneve të një byroje krediti para kalimit të pesë viteve nga data e dhënies së licencës dhe duke lejuar ndryshimin e kontrollit vetëm në favor të subjekteve që përmbushin kërkesat e ligjit.
Neni 33 përcakton se mbikëqyrja e veprimtarisë së byrove të kreditit, për aq sa lidhet me të dhënat personale, kryhet nga Komisioneri në zbatim të legjislacionit për mbrojtjen e të dhënave personale.
Neni 34 parashikon hyrjen në fuqi të ligjit 15 ditë pas botimit në Fletoren Zyrtare.


1. INSTITUCIONET DHE ORGANET QË NGARKOHEN ME ZBATIMIN E AKTIT

Institucionet dhe organet që ngarkohen me zbatimin e këtij ligji janë, sipas rastit, byrotë e kreditit, ofruesit e të dhënave, përdoruesit e të dhënave, Qendra Kombëtare e Biznesit për aspektet e licencimit, si dhe Komisioneri për të Drejtën e Informimit dhe Mbrojtjen e të Dhënave Personale për mbikëqyrjen e veprimtarisë që lidhet me të dhënave personale.

1. MINISTRITË, INSTITUCIONET DHE PERSONAT DHE QË KANË KONTRIBUAR NË HARTIMIN E PROJEKT-AKTIT

Në hartimin e projektligjit “Për Byrotë e Kreditit” kanë kontribuar institucionet publike dhe palët e interesuara që veprojnë në fushën e kreditimit, raportimit kreditor dhe mbrojtjes së të dhënave personale, përfshirë Bankën e Shqipërisë, Komisionerin për të Drejtën e Informimit dhe Mbrojtjen e të Dhënave Personale, si dhe përfaqësues të sektorit financiar.

1. RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Projektligji nuk ka implikime financiare shtesë në buxhetit e shtetit.

